ОПРЕДЕЛЕНИЕ

Върховният административен съд на Република България - Четвърто отделение, в закрито заседание на двадесет и девети юни в състав:
	ПРЕДСЕДАТЕЛ:
	АДЕЛИНА КОВАЧЕВА

	ЧЛЕНОВЕ:
	КРЕМЕНА ХАРАЛАНОВА
БИСЕРКА ЦАНЕВА



	при секретар 
	
	и с участието

	на прокурора 
	
	изслуша докладваното

	от съдията
	КРЕМЕНА ХАРАЛАНОВА

	по адм. дело № 7530/2016. [image: Document Link Icon]




Производството е по реда на чл. 205, ал. 7 от Закона за обществените поръчки.
Образувано е по частна жалба, подадена от [фирма], със седалище [населено място], чрез процесуалния му представител адвокат Силвия Русенова, срещу определение № 423/01.06.2016 г., постановено от Комисия за защита на конкуренцията по преписка № КЗК-261/2016 г. Релевирани са доводи за неправилност на обжалваното определение, с което е допуснато предварително изпълнение на решение № 33/28.04.2016 г. на кмета на [община], за класиране на участниците и определяне на изпълнител на обществена поръчка, с предмет: "Изграждане, основен и текущ ремонт, както и реконструкция на уличната и общинска пътна мрежа на [община]", открита с решение № 25/15.01.2016 г. на възложителя. Жалбоподателят твърди, че не са налице предпоставките на чл. 205, ал. 4 ЗОП за допускане на предварително изпълнение, поради което прави искане за отмяната на обжалвания акт и постановяване на друго определение по съществото на спора, с което да бъде оставено без уважение искането на възложителя за допускане на предварително изпълнение.
Ответната страна, редовно призована, не изразява становище по частната жалба. 
Заинтересованата страна [фирма], със седалище [населено място] подава възражение по частната жалба, като изразява становище за нейната неоснователност. Прави искане за оставяне в сила на атакувания акт, като законосъобразен.
Частната жалба е подадена в преклузивния срок по чл. 205, ал. 7 ЗОП от надлежна страна, поради което е допустима, а разгледана по същество - неоснователна, по следните съображения:
Производството пред Комисията за защита на конкуренцията е образувано по оспорване на решение № 33/28.04.2016 г. на кмета на [община], за класиране на участниците и определяне на изпълнител на обществена поръчка, с предмет: "Изграждане, основен и текущ ремонт, както и реконструкция на уличната и общинска пътна мрежа на [община]". Едновременно с депозирането на писмено становище по жалбата, от възложителя е предявено искане за допускане на предварителното изпълнение на атакувания акт. В тази връзка от КЗК е постановено обжалваното определение, с което е прието, че в случая са налице предпоставките по чл. 205, ал. 4 ЗОП и предварителното изпълнение на оспореното решение следва да бъде допуснато. Изложени са подробни мотиви, че дейностите по предмета на обществената поръчка включват осигуряването на по-безопасни условия за движение на граждани и моторни превозни средства по главни пътни артерии в [населено място], а оттам и своевременното им осъществяване е в защита на особено важен обществен интерес. 
Обжалваното определение е правилно.
Съгласно чл. 205, ал. 4 ЗОП, когато се обжалва решение за избор на изпълнител възложителят може в становището си по чл. 200, ал. 2 ЗОП да поиска от КЗК допускане на предварително изпълнение на решението. Комисията за защита на конкуренцията се произнася по това искане, като съгласно ал. 4 на чл. 205 ЗОП допуска предварително изпълнение на решението за избор на изпълнител по изключение - когато това се налага, за да се осигури животът или здравето на гражданите, да се защитят особено важни държавни или обществени интереси или ако от закъснение на изпълнението може да последва значителна или трудно поправима вреда. В случая са налице именно визираните от цитираната норма, материалноправни предпоставки за допускането на предварително изпълнение на решението на възложителя за определяне на изпълнител на обществена поръчка. Предметът на последната е пряко свързан с подобряването на условията за пътно движение в [населено място], своевременното изпълнение на които е в обществен интерес, а забавата им би могла да рефлектира върху живота и здравето на гражданите. Посочените основания са достатъчни за допускане на предварителното изпълнение, поради което правилно КЗК е постановила определението си и е приложила ЗОП. При наличието на основанията по чл. 205, ал. 4 ЗОП, настоящият състав приема оспореният акт на Комисията за защита на конкуренцията за законосъобразен. Последният не страда от сочените в частната жалба пороци и следва да бъде оставен в сила. 
С оглед изхода от спора и липса на направени от ответната и заинтересована страна искания за присъждане на разноски, съдът не присъжда такива с настоящото определение.
Водим от горното и на основание чл. 205, ал. 7 ЗОП,

ОПРЕДЕЛИ:

ОСТАВЯ В СИЛА определение № 423/01.06.2016 г., постановено от Комисията за защита на конкуренцията по преписка № КЗК-261/2016 г.
Определението е окончателно.

